CELEX: 
Language: sl
Date: 2017-03-06 00:00:00
Title: IZVEDBENA UREDBA KOMISIJE (EU) …/… o spremembi Izvedbene uredbe (EU) št. 1207/2011 o določitvi zahtev glede učinkovitosti in interoperabilnosti nadzora za enotno evropsko nebo

IZVEDBENA UREDBA KOMISIJE (EU) …/…
            
            
               z dne 6.3.2017
            
            
               o spremembi Izvedbene uredbe (EU) št. 1207/2011 o določitvi zahtev glede učinkovitosti in interoperabilnosti nadzora za enotno evropsko nebo
            
            
               (Besedilo velja za EGP)
            
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (ES) 552/2004 Evropskega parlamenta in Sveta z dne 10. marca 2004 o interoperabilnosti evropske mreže za upravljanje zračnega prometa (uredba o interoperabilnosti)
                  1
                in zlasti člena 3(5) Uredbe,
            
            
               po posvetovanju z Odborom za enotno evropsko nebo,
            
            
               ob upoštevanju naslednjega:
            
            
               (1)Izvedbena uredba Komisije (EU) št. 1207/2011
                  2
                določa zahteve za sisteme, ki prispevajo k zagotavljanju nadzornih podatkov, njihove sestavne dele in pripadajoče postopke, da bi se zagotovili usklajeno delovanje, interoperabilnost in učinkovitost teh sistemov v okviru evropske mreže za upravljanje zračnega prometa ter za namen civilno-vojaškega usklajevanja.
            
            
               (2)Da bi zrakoplove lahko opremili z novimi ali posodobljenimi zmogljivostmi, morajo operaterji imeti potrebne specifikacije za opremo do datumov, določenih v členih 5(4) in 5(5) Izvedbene uredbe (EU) št. 1207/2011. Vendar ustrezne certifikacijske specifikacije, ki jih je oblikovala Evropska agencija za varnost v letalstvu (v nadaljnjem besedilu: Agencija), niso popolnoma skladne z zahtevami iz Izvedbene uredbe (EU) št. 1207/2011, zato bi jih bilo treba na novo uskladiti z navedenimi zahtevami. Nekateri operaterji zato novih zrakoplovov do 8. junija 2016 niso mogli opremiti z novima funkcijama ADS-B „Out“ in Mode S Enhanced. 
            
            
               (3)Poleg tega so  zainteresirane strani poročale, da trenutno opremljeni sestavni deli nadzornih sistemov v zraku niso vedno skladni z Izvedbeno uredbo (EU) št. 1207/2011. To zlasti velja za vgrajene odzivnike Mode S Elementary, za katere se zdi, da niso skladni z najnovejšim standardom (ED-73E), kakor je določen v ustreznih certifikacijskih specifikacijah Agencije. Neskladne odzivnike Mode S Elementary je treba posodobiti, da bi jih uskladili z zahtevami. Ob upoštevanju zahteve, da je treba  zrakoplove opremiti tudi s funkcijama ADS-B in Mode S Enhanced, bi bila zaradi stroškovne učinkovitosti potrebna ena sama posodobitev sestavnih delov v zraku z vsemi tremi funkcijami. 
            
            
               (4)Zato bi bilo treba spremeniti datume, do katerih morajo operaterji izpolniti ustrezne zahteve glede interoperabilnosti iz Izvedbene uredbe (EU) št. 1207/2011, da bi jim omogočili dovolj dodatnega časa. Ob upoštevanju dodatnih zamud pri certificiranju in razpoložljivosti zahtevane opreme, ki vplivajo na nemoteno naknadno opremljanje obstoječe flote, v tem pogledu ni več primerno razlikovati med zrakoplovi na podlagi datuma njihovega individualnega spričevala o plovnosti. 
            
            
               (5)Da bi države članice izpolnile svoje obveznosti glede zaščite spektra iz člena 6 Izvedbene uredbe (EU) št. 1207/2011, morajo zagotoviti, da imajo izvajalci navigacijskih služb zračnega prometa potrebna merilna orodja in načine usklajevanja za preprečevanje, da bi nadzorni sistemi na zemlji povzročali škodljive motnje. Ob upoštevanju, da navedeni načini usklajevanja in orodja niso brez težav dosegljivi ter da so datumi, da katerih morajo operaterji izpolniti ustrezne zahteve glede interoperabilnosti, zdaj spremenjeni, bi bilo treba datume, do katerih morajo države članice izpolniti ustrezne zahteve glede zaščite spektra iz Izvedbene uredbe (EU) št. 1207/2011, prav tako spremeniti, da bi dali državam članicam dovolj dodatnega časa za izpolnitev njihovih obveznosti.
            
            
               (6)Da bi zagotovili skladnost, bi morala za operaterje državnih zrakoplovov veljati podobna podaljšanja datumov za izvedbo kot za operaterje drugih zrakoplovov. Datume, do katerih morajo države članice zagotoviti, da državni zrakoplovi izpolnjujejo ustrezne zahteve iz Izvedbene uredbe (EU) št. 1207/2011, bi bilo zato prav tako treba spremeniti. Poleg tega bi bilo treba prilagoditi datume glede izvzetij za določene kategorije zrakoplovov iz navedene izvedbene uredbe, da bi ohranili praktični učinek navedenih pravil, prav tako pa bi bilo treba posodobiti sklice v Prilogi II k Izvedbeni uredbi. 
            
            
               (7)Izvedbeno uredbo (EU) št. 1207/2011 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1 
            
            
               Izvedbena uredba (EU) št. 1207/2011 se spremeni:
            
         
         
            
               (1)člen 5 se spremeni: 
            
            
               (a)odstavek 4 se črta, 
            
            
               (b)odstavki 5, 6 in 7 se nadomestijo z naslednjim: 
            
            
               „5. Operaterji najpozneje do 7. junija 2020 zagotovijo:
            
            
               (a) da so zrakoplovi, ki opravljajo lete iz člena 2(2), opremljeni s sekundarnimi nadzornimi radarskimi odzivniki z zmogljivostmi iz dela A Priloge II;
            
            
               (b) da so zrakoplovi, katerih največja certificirana vzletna masa presega 5 700 kg ali katerih največja hitrost letenja presega 250 vozlov, ki opravljajo lete iz člena 2(2), opremljeni s sekundarnimi nadzornimi radarskimi odzivniki, ki imajo poleg zmogljivosti iz dela A Priloge II tudi zmogljivosti iz dela B navedene priloge;
            
            
               (c) da so zrakoplovi z nepremičnimi krili, katerih največja certificirana vzletna masa presega 5 700 kg ali katerih največja hitrost letenja presega 250 vozlov, ki opravljajo lete iz člena 2(2), opremljeni s sekundarnimi nadzornimi radarskimi odzivniki, ki imajo poleg zmogljivosti iz dela A Priloge II tudi zmogljivosti iz dela C navedene priloge.
            
            
               6. Operaterji zagotovijo, da zrakoplovi, opremljeni v skladu z odstavkom 5 in katerih največja certificirana vzletna masa presega 5 700 kg ali katerih največja hitrost letenja presega 250 vozlov, opravljajo lete z uporabo več anten, kot je določeno v odstavku 3.1.2.10.4 Priloge 10 k Čikaški konvenciji, Zvezek IV, četrta izdaja, vključno z vsemi spremembami do št. 85.
            
            
               7. Države članice lahko uvedejo zahteve za prevoz v skladu s točko (b) odstavka 5 za vse zrakoplove, ki opravljajo lete iz člena 2(2) na območjih, na katerih nadzorne storitve opravljajo izvajalci navigacijskih služb zračnega prometa z uporabo nadzornih podatkov iz dela B Priloge II.“;
            
            
               (2)v odstavkih 1 in 3 člena 6 se datum „5. februarja 2015“ nadomesti z datumom „2. januarja 2020“; 
            
            
               (3)v členu 8 se odstavki 1, 2 in 3 nadomestijo z naslednjim:
            
            
               „1. Države članice zagotovijo, da so državni zrakoplovi, ki opravljajo lete v skladu s členom 2(2), najpozneje do 7. junija 2020 opremljeni s sekundarnimi nadzornimi radarskimi odzivniki z zmogljivostjo iz dela A Priloge II.
            
            
               2. Države članice zagotovijo, da so najpozneje do 7. junija 2020 državni zrakoplovi, namenjeni za prevoz, katerih največja certificirana vzletna masa presega 5 700 kg ali katerih največja hitrost letenja presega 250 vozlov, ki opravljajo lete v skladu s členom 2(2), opremljeni s sekundarnimi nadzornimi radarskimi odzivniki, ki imajo poleg zmogljivosti iz dela A Priloge II tudi zmogljivosti iz delov B in C navedene priloge.
            
            
               3. Države članice najpozneje do 1. januarja 2019 pošljejo Komisiji seznam državnih zrakoplovov, ki jih ni mogoče opremiti s sekundarnimi nadzornimi radarskimi odzivniki, ki so v skladu z zahtevami iz dela A Priloge II, ter utemeljitev za neopremljenost.
            
            
               Države članice najpozneje do 1. januarja 2019 pošljejo Komisiji seznam državnih zrakoplovov, namenjenih za prevoz, katerih največja certificirana vzletna masa presega 5 700 kg ali katerih največja hitrost letenja presega 250 vozlov, ki jih ni mogoče opremiti s sekundarnimi nadzornimi radarskimi odzivniki, ki so v skladu z zahtevami iz delov B in C Priloge II, ter utemeljitev za neopremljenost.
            
            
               Neopremljenost je utemeljena v enem od naslednjih primerov:
            
            
               (a) v primeru prepričljivih tehničnih razlogov;
            
            
               (b) v primeru državnih zrakoplovov, ki opravljajo lete v skladu s členom 2(2), ki bodo najpozneje do 1. januarja 2024 prenehali obratovati;
            
            
               (c) v primeru omejitev pri naročanju.“;
            
            
               (4)člen 14 se spremeni:
            
         
         
            
               (a)v odstavku 1 se datum „8. junijem 2016“ nadomesti z datumom „7. junijem 2020“;
            
            
               (b)v odstavku 3 se datum „1. julija 2017“ nadomesti z datumom „1. januarja 2019“;
            
            
               (5)Priloga II se spremeni:
            
            
               (a)naslov dela A se nadomesti z naslednjim:
            
            
               „Del A: Zmogljivosti sekundarnega nadzornega radarskega odzivnika iz člena 4(3), točke (a) člena 5(5), člena 7(2) ter člena 8(1) in (3)“;
            
            
               (b)naslov dela B se nadomesti z naslednjim:
            
            
               „Del B: Zmogljivosti sekundarnega nadzornega radarskega odzivnika iz člena 4(3), točke (b) člena 5(5), člena 5(7), člena 7(2) ter člena 8(2) in (3)“;
            
            
               (c)naslov dela C se nadomesti z naslednjim:
            
            
               „Del C: Zmogljivost sekundarnega nadzornega radarskega odzivnika za dodatne nadzorne podatke iz člena 4(3), točke (c) člena 5(5), člena 7(2), člena 8(2) in (3) ter člena 14(1)“.
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 6.3.2017
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  UL L 96, 31.3.2004, str. 26.
               
               
                  
                     (2)
                  Izvedbena uredba Komisije (EU) št. 1207/2011 z dne 22. novembra 2011 o določitvi zahtev glede učinkovitosti in interoperabilnosti nadzora za enotno evropsko nebo (UL L 305, 23.11.2011, str. 35).